CELEX: 32007D0330
Language: et
Date: 2007-05-04 00:00:00
Title: 2007/330/EÜ: Komisjoni otsus, 4. mai 2007 , millega tühistatakse teatavate loomsete saaduste liikumiste suhtes Küprose saarel kohaldatavad keelud, lähtudes nõukogu määrusest (EÜ) nr 866/2004, ning sätestatakse tingimused nende saaduste liikumiseks (teatavaks tehtud numbri K(2007) 1911 all) (EMPs kohaldatav tekst)

12.5.2007   
            
            
               ET
            
            
               Euroopa Liidu Teataja
            
            
               L 123/30
            
         
      KOMISJONI OTSUS,
   4. mai 2007,
   millega tühistatakse teatavate loomsete saaduste liikumiste suhtes Küprose saarel kohaldatavad keelud, lähtudes nõukogu määrusest (EÜ) nr 866/2004, ning sätestatakse tingimused nende saaduste liikumiseks
   (teatavaks tehtud numbri K(2007) 1911 all)
   (EMPs kohaldatav tekst)
   (2007/330/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 29. aprilli 2004. aasta määrust (EÜ) nr 866/2004 ühinemisakti protokolli 10 artiklis 2 sätestatud korra kohta, (1) eriti selle artikli 4 lõiget 9,
   ning arvestades järgmist:
   
               (1)
            
            
               Kuni Küprose taasühendamiseni peatatakse ühinemisakti protokolli 10 artikli 1 lõikega 1 ühenduse õigustiku kohaldamine Küprose Vabariigi aladel, mille üle Küprose Vabariigi valitsusel puudub tõhus kontroll.
            
         
               (2)
            
            
               Inimeste ja loomade terviseohutuse huvides on määrusega (EÜ) nr 866/2004 keelatud loomsete saaduste liikumine üle piiri nendelt Küprose Vabariigi aladelt, mille üle Küprose Vabariigi valitsusel puudub tõhus kontroll, nendele aladele, mis on Küprose Vabariigi valitsuse tõhusa kontrolli all.
            
         
               (3)
            
            
               Esimese sammuna ning arvesse võttes tootmist nendel Küprose Vabariigi aladel, mille üle Küprose Vabariigi valitsusel puudub tõhus kontroll, võib tühistada keelud seoses värske kala ja meega.
            
         
               (4)
            
            
               Tuleb tagada, et keeldude tühistamine ei kahjustaks inimeste ja loomade tervist. Samuti tuleb tagada toiduohutusnõuete täitmine vastavalt komisjoni määrusele (EÜ) nr 1480/2004 (millega kehtestatakse erireeglid kaupade suhtes, mis saabuvad aladelt, mis ei kuulu Küprose Vabariigi valitsuse tegeliku kontrolli alla, aladele, mis alluvad Küprose Vabariigi valitsuse kontrollile). (2) Asjaomaste saadustega kauplemist tuleks teatavate tingimustega vastavalt piirata.
            
         
               (5)
            
            
               Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Määruse (EÜ) nr 866/2004 artikli 4 lõikes 9 sätestatud keelde loomsete saaduste liikumisele üle piiri nende Küprose Vabariigi alade, mille üle Küprose Vabariigi valitsusel puudub tõhus kontroll, ja nende alade vahel, mis on Küprose Vabariigi valitsuse tõhusa kontrolli all, ei kohaldata enam käesoleva otsuse I ja II lisas osutatud loomsete saaduste suhtes.
   Nende toodetega kauplemise suhtes kohaldatavad tingimused on sätestatud vastavas lisas.
   Artikkel 2
   Käesolev otsus on adresseeritud liikmesriikidele.
   
      Brüssel, 4. mai 2007
      
         
            Komisjoni nimel
         
         
            komisjoni liige
         
         Markos KYPRIANOU
         
      
   
   
      (1)  ELT L 161, 30.4.2004, lk 128. Määrust on viimati muudetud komisjoni määrusega (EÜ) nr 1283/2005 (ELT L 203, 4.8.2005, lk 8).
   
      (2)  ELT L 272, 20.8.2004, lk 3.
   
      I LISA
      Värske kala
      A.   Loomne saadus: värske kala
      B.   Tingimused
      
                  1.
               
               
                  Värske kala peab olema maale toodud otse kalalaevalt, mille pardal hoitakse saaki vähem kui 24 tundi. Kõnealused kalalaevad peavad tegutsema vastavalt Euroopa Parlamendi ja nõukogu 29. aprill 2004. aasta määruse (EÜ) nr 853/2004 (millega sätestatakse loomset päritolu toidu hügieeni erieeskirjad) (1) III lisa VIII jao I peatüki A osas ja II peatükis sätestatud nõuetele.
                  Komisjoni määratud sõltumatud eksperdid peavad kontrollima kalalaevu ning esitama nõuetele vastavate laevade nimekirja komisjonile. Komisjon edastab selle nimekirja Küprose Vabariigi pädevale veterinaarasutusele ning avaldab selle oma veebilehel.
               
            
                  2.
               
               
                  Igale värske kala saadetisele tuleb lisada dokument, mis on koostatud vastavalt määruse (EÜ) nr 1480/2004 artiklile 2. Selle dokumendi peab välja andma Küprose türgi kaubanduskoda, mis on saanud komisjonilt selleks nõuetekohased volitused kokkuleppel Küprose Vabariigi valitsusega, või muu organ, mis on saanud selleks volitused kokkuleppel valitsusega. See dokument peab olema välja antud määruse (EÜ) nr 866/2004 artikli 4 lõigetes 5 ja 6 sätestatud korras ning kinnitama, et kala on lossitud otse kalapüügialustelt, mis on loetletud punktis 1 nimetatud nõuetele vastavate laevade nimekirjas, mis õigeaegselt esitatakse.
               
            
                  3.
               
               
                  Värske kala peab olema ette nähtud jaemüügikauplustele, restoranidele või otsemüügiks tarbijatele.
               
            
         (1)  ELT L 139, 30.4.2004, lk 55.
   
   
      II LISA
      Inimtoiduks ette nähtud mesi
      A.   Loomne saadus: inimtoiduks ette nähtud mesi
      B.   Tingimused
      
                  1.
               
               
                  Mesi peab olema täielikult nende tootjate toodetud, kes elavad Küprose sellistel aladel, mille üle Küprose Vabariigil puudub tõhus kontroll.
               
            
                  2.
               
               
                  Mett tuleb vedada kas:
                  
                              a)
                           
                           
                              pakendamata või
                           
                        
                              b)
                           
                           
                              eraldi mahutites, mis on turuleviimiseks sobivalt pakendatud Euroopa Parlamendi ja nõukogu 29. aprilli 2004. aasta määruse (EÜ) nr 852/2004 (toiduainete hügieeni kohta) (1) I lisa A osa ja II lisa kohaselt varustatud ettevõttes.
                           
                        
            
                  3.
               
               
                  Igale meesaadetisele tuleb lisada dokument, mis on koostatud vastavalt määruse (EÜ) nr 1480/2004 artiklile 2. Selle dokumendi peab välja andma Küprose türgi kaubanduskoda, mis on saanud komisjonilt selleks nõuetekohased volitused kokkuleppel Küprose Vabariigi valitsusega, või muu organ, mis on saanud selleks volitused kokkuleppel valitsusega. See dokument peab olema välja antud määruse (EÜ) nr 866/2004 artikli 4 lõigetes 5 ja 6 sätestatud korras ning kinnitama, et mesi vastab punktis 1 sätestatud tingimustele.
               
            
                  4.
               
               
                  Enne meega kauplemise alustamist peavad komisjoni määratud sõltumatud eksperdid võtma tootmisahelast kümme meeproovi, neid analüüsima ja edastama analüüside tulemused komisjonile. Komisjon edastab analüüside tulemused Küprose Vabariigi pädevale veterinaarasutusele ning avaldab need oma veebilehel.
                  Analüüsid tuleb teha heakskiidetud laboratooriumis, nagu on määratletud nõukogu 29. aprilli 1996. aasta direktiivi 96/23/EÜ (millega nähakse ette teatavate ainete ja nende jääkide kontrollimise meetmed elusloomades ja loomsetes toodetes ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ) (2) artikli 2 punktis f. Proovide jaotus peab olema järgmine:
                  
                              a)
                           
                           
                              kuus proovi antibiootikumide (rühm B1) ning karbamaadide ja püretroidide (rühm B2, parasiitidevastased ained) kontrollimiseks;
                           
                        
                              b)
                           
                           
                              neli proovi pestitsiidide (rühm B3a, kloororgaanilised; rühm B3b, fosfororgaanilised ühendid) ja raskmetallide (rühm B3c) kontrollimiseks.
                           
                        
            
                  5.
               
               
                  Punktis 4 osutatud proovivõtmist ja analüüse tuleb korrata igal aastal.
               
            
                  6.
               
               
                  Mesi, mille liikumised toimuvad vastavalt käesolevale otsusele, peab vastama nõukogu 20. detsembri 2001. aasta direktiivis 2001/110/EÜ (mee kohta) (3) sätestatud nõuetele.
               
            
         (1)  ELT L 139, 30.4.2004, lk 1.
      
         (2)  EÜT L 125, 23.5.1996, lk 10.
      
         (3)  EÜT L 10, 12.1.2002, lk 47.